Geskenk bring hoop vir gestremde | Netwerk24
Geskenk bring hoop vir gestremde
Deur Breyten Cupido 10 Februarie 2020 06:03
Edwin Charles (22) is serebraal gestremd, maar kry steeds genot uit die lewe. Edwin se ma, Bettie Schreuder, versorg hom.Foto: Breyten Cupido
"Skep moed in jouself as jy in 'n moeilike situasie is. Daar is altyd lig aan die einde van 'n donker tonnel."
Só sê Bettie Schreuder (49), die ma van 'n serebraal gestremde seun van De Doorns, nadat hulle in Desember 'n lewensverbeterende geskenk ontvang het.
Sy sê sy is nou in 'n posisie om ander in haar gemeenskap ook te help.
Bettie se seun, Edwin Charles (22) van Stofland in De Doorns, is sedert geboorte serebraal gestremd. Dié siekte het veroorsaak dat Edwin nie kan praat of selfs vryelik kan beweeg nie.
Edwin se ma sê hy was van geboorte af alleen en het dit van die begin af nie maklik gehad nie.
"Edwin se pa het op my verjaarsdag op 21 Desember – sewe dae voor Edwin se geboorte op 28 Desember 1997 – sy eie lewe geneem. Dit was 'n baie stresvolle tyd vir ons, maar dit het my en Edwin baie geheg aan mekaar gemaak. Dit was baie moeilik vir my om eers na hom om te sien, maar ek het baie gou aangepas en doen dit met liefde vir my seun," vertel Bettie.
Die Schreuder's se lewe het egter handomkeer verander toe Edwin einde verlede jaar 'n geskenk van 'n man van Nederland, net as "Oom Frits" aan hulle bekend, ontvang het. Dit was 'n masjien wat Edwin help kommunikeer.
"Die masjien was 'n wonderlike geskenk. Dit het ons lewe baie verryk en maak dit moontlik dat my seun met ons kan kommunikeer en dat hy gestimuleer kan word."
Die masjien is ingestel op die beweging van Edwin se oë en hy kan dan kies van vooraf geprogrammeerde antwoorde wat hy graag wil kommunikeer.
Bettie het die behoefte in haar gemeenskap gesien vir 'n nasorg vir kinders met gestremdhede en het haar eie nasorg, Sonstraaltjie, begin. Sy sien daagliks na sewe kinders om.
"Ek het besef daar is nie so 'n plek in De Doorns nie en omdat ek al voorheen met kinders met gestremdhede gewerk het en self 'n kind het wat gestremd is, het ek gedink – hoekom nie?
"Dit het alles gebeur omdat Edwin in my lewe gekom het en ek beskou hom as my grootste seëning."
Edwin laat nie toe dat sy gestremdheid hom terughou nie en hy geniet dit om kerk toe te gaan. Sy ma sê ook dat hy baie lief is vir tegnologie en die masjien stimuleer daardie passie.